– Dersom bryggeriene ikke får leveranser i løpet av helga, vil de gå tomme for øl. Det vil merkes på alle utesteder og butikker i løpet av ei uke eller to, sier Petter Nome, direktør for Bryggeri- og drikkevareforeningen, til NRK.

Petter Nome, direktør for Bryggeri- og drikkevareforeningen. Foto: Petter Nome

På grunn av begrenset tilgang på flytende CO₂ i Nord-Europa, blir CO₂-leveransene til bryggeriene nedprioritert.

– Vurderer situasjonen fra time til time

Alf Helge Halland i CB bryggerier bekrefter ovenfor NRK at de har problemer med produksjonen. Per nå har de tilpasset produksjonen.

– Vi har gradvis redusert og tilpasset produksjonen vår. Vi opprettholder produksjonen på fatøl og tankøl. Vi har også varer på lager, og vil derfor opprettholde distribusjonen som normalt, sier Halland til NRK.

NRK skrev i en tidligere versjon av denne saken at bryggeriet Grans hadde stanset produksjonen, noe som ikke stemmer. Administrerende direktør i Grans, Morten Gran, opplyser til NRK at de overvåker situasjonen nøye.

– Grans bryggerier kan bli nødt til å stanse produksjonen av øl og mineralvann denne uka. Vi har noe på lager, men vurderer situasjonen fra time til time, sier Morten Gran.

– Vi får trolig ikke CO₂ på en uke. Om vi ikke får noe fra andre leverandører kommer det til å merkes godt i butikkhyllene, sier Christian Aass i Aass bryggeri til NRK.

Prioriterer liv og helse over øl

I en pressemelding skriver Praxair Norge at de nå prioriterer leveranser til kunder som ivaretar liv, helse, dyrevelferd og sikkerhet.

– Vi har vært i en vanskelig leveransesituasjon av flytende CO₂ over heler Nord-Europa, og vi beklager sterkt de ulempene det medfører, sier Sigurd Haukeli, administrerende direktør i Praxair Norge.

Slik situasjonen er nå, er det bare enkelte bryggerier som blir berørt.

– Mikrobryggeriene klarer seg fint foreløpig, sier Petter Nome til NRK.

Berentsens bryggeri: – Ingen grunn til å hamstre

Det er fremdeles uvisst hvordan det går med flere av de andre bryggeriene i Norge. Hansa Borg i Sarpsborg opplyser til NRK om at de klarer seg i to uker til.

Fred Berentsen i Berentens bryggeri sier at de har situasjonen under kontroll foreløpig. Foto: Mathias Oppedal / NRK

Berentens bryggeri i Egersund er kjent med at det er liten tilgang til CO₂, men de har foreløpig ikke stans i produksjonen. De benytter seg av den naturlige kullsyren i gjæringsprosessen.

– Det er ingen grunn til å hamstre ennå. Det er ikke fare for at det kommer øl uten kullsyre ut i butikkene, sier Fred Berentsen til NRK.

Litt nervøse

Roger Karlsen, kommersiell direktør i Macks ølbryggeri, mener det er liten risiko for at de blir rammet av CO₂-mangel.

– Vi blir litt nervøse, men vi er ikke redd for umiddelbar stans i produksjonen vår, sier Karlsen.

Kommunikasjonssjef i Ringnes, Nicolay Bruusgard, kan fortelle at det er vanskelig å få tak i CO₂ i Europa nå. Parallelt med det har en større CO₂-leverandør i Norge slitt med produksjonen.

– Vi trenger CO₂ i våre produkter til kullsyre, men foreløpig har vi klart å opprettholde produksjonen og forsyne markedet med brus og øl.

Dahls har nok til over neste helg

Et av Bergens mest populære bryggerier, 7-fjell, har nettopp fylt en stor 3-tonns tank med CO₂.

– Det holder for et kvartal, sier daglig leder Jens Eikeset til NRK. Han forteller også at 7-Fjell har blitt lovet CO₂-pakker dersom de går tom.

E.C Dahls Bryggeri i Trondheim har nok CO₂ til over neste helg, bekrefter produksjonssjef Frode Belsås.

Andre bryggerier NRK har vært i kontakt med, sier at de foreløpig har situasjonen under kontroll, men at krisen kan gi utfordringer utover sommeren.

Bedring til uken

Ifølge Sigurd Haukeli i Praxair skal situasjonen bli bedre til uken.

– Alle tilgjengelige ressurser er satt inn i reparasjonsarbeidet, og det er håp om at CO₂-produksjonen kan starte opp 12. juli, selv om det er usikkerhet knyttet til dette, sier Haukeli i en pressemelding.

I mellomtiden jobber Praxair med å sikre leveranser av flytende CO₂ fra andre kilder.

– Men vi må prioritere den tilgjengelige CO₂-en til kundene med førsteprioritet da det er mangel på CO₂ over hele Europa.

Les også: Gjødselproduksjon gir bobler i ølet

Oslo kommune har fått mer CO₂ enn planlagt

Mens situasjonen er kritisk for bryggeriene, har Oslo kommune fått mer CO₂ enn planlagt. Dersom den planlagte leveransen ankommer torsdag denne uken, vil kommunen heve hagevanningsforbudet og innføre datovanning.

I går skrev NRK om at Oslo ikke får renset drikkevannet. I går klokken 12 ble det totalforbud mot hagevanning.